Nad üürisid ühes Pealinna kaubanduskeskuses pisikese toa ja panid püsti tolle aja kohta enneolematu asja, internetifoorumi, mis lubas neukkurahvale kauaoodatud Tõde ja Õigust. Internetifoorumi eeskujuks oli ajalooline  Novgorodi veetše, mis tegutses keskajal Põhja-Venemaal, Novgorodi linnas. Pärimuse järgi oli tegemist rahvakoosolekuga, kus arutati tähtsaid riigiasju ja tehti Tõest ja Õigusest lähtuvaid otsuseid. Otsusetegemisprotsessis pääses maksvusele vali hääl. Kes suutis ennast kõvemini väljendada, selle läbi Tõde ja Õigus kõneles. Novgorodi veetšelt sai foorum endale ka nime - "Maakonna WC". Nagu tema ajaloolisel eelkäijal, nii pääses ka "Maakonna WC-s" maksvusele loosung "Vali Tõde ja Õigus!". Kes end valjemini ning  mahlakamate sõnadega väljendada suutis ja saavutas vastasväitleja vastupanust loobumise, selle autoriteeti tunnistati ja tema sõna lõpuks peale jäi.